94. schôdza NR SR - 1.deň - B. popoludní
Dátum: 2023-06-13
Poslanec: Krajniak, Milan (SME RODINA)
Druh vystúpenia: Vystúpenie s faktickou poznámkou

65. Vážený pán predseda vlády, vážený pán podpredseda parlamentu, moje vystúpenie bude vecné, pretože si myslím, že je normálne mať rozdielne názory na veci, ale malo by byť tak isto normálne, aby sme sa potom snažili nájsť aj niektoré veci, na ktoré sa, na ktorých sa dokážeme zhodnúť a keď je to v prospech Slovenskej republiky a jej občanov, tak sa na nich aj dohodnúť, aby sme ich presadili. Najskôr chcem za SME RODINA povedať, pán predseda vlády, vám a vašim kolegom vo vláde, ja už som to raz v tomto parlamente povedal, že nebudeme pristupovať k vašej vláde podľa princípu čím horšie, tým lepšie. Naopak, akýkoľvek vecný návrh, o ktorom budeme presvedčení, že môže pomôcť ľuďom, tak podporíme aj povieme, prečo ho podporíme. Rovnako ak budeme považovať niečo za zlý návrh, tak ho nepodporíme a vecne povieme, prečo ho nepodporujeme. Ale určite, a myslím, že pán minister školstva, pani ministerka práce, sociálnych vecí a rodiny a teraz, myslím, aj pán minister životného prostredia komunikujú s naším poslaneckým klubom a v prípade, ak budú niektoré dobré návrhy, tak my sme ich pripravení podporiť. Teraz k programovému vyhláseniu vlády. My sme si ho prečítali veľmi pozorne a veľmi podrobne. Najskôr by som chcel povedať veci, ktoré považujeme za v poriadku a ktoré určite podporíme. Musím sa priznať, že sme veľmi ťažko hľadali konkrétne veci, konkrétne veci, ktoré sú v programovom vyhlásení vlády, ku ktorým sa dá vyjadriť konkrétne. Lebo zámery, úmysly na roky dopredu, k tomu sa ťažko dá vyjadrovať. Ale teda chcem povedať, že sú tri veci, ktoré by som chcel oceniť. Po prvé, určite chceme oceniť, že sa pani ministerke práce podarilo dostať do programového vyhlásenia vlády záväzok podporiť poskytovateľov sociálnych služieb mimoriadnym zvýšením finančného príspevku, to je určite dobrá vec. A myslím si, že to je vec, ktorú 99 % poslancov parlamentu podporí. Po druhé, považujem za veľmi dôležité, ak to chcete urobiť, zlepšenie odmeňovania služobnej pohotovosti a zachovať nejakú stabilitu posudkových lekárov v rezorte práce, sociálnych vecí a rodiny. Ak to chcete urobiť, pravdepodobne bez parlamentu sa to urobiť nedá, ale sme pripravení na tom spolupracovať a podporiť to. Rovnako ďakujeme vašej vláde za podporu, citujem, "vláda podporí úpravu dávky v hmotnej núdzi, životného minima a príspevku na bývanie a vecí súvisiacich". V druhom čítaní práve na tejto schôdzi je poslanecký návrh zákona zo strany SME RODINA, ak budete mať nejaké pozmeňujúce návrhy alebo niečo, čo budete chcieť doplniť, pozmeniť a tak ďalej, sme pripravení. To sú veci, ktoré oceňujeme, sme pripravení podporiť. Problém je v tomto. Ako prvú prioritu uvádza vláda, "kľúčová bude príprava a implementácia opatrení, ktoré by pomohli slabším príjmovým skupinám v boji s vysokou infláciou a jej dopadmi". Toto je, ak sa nemýlim, v poradí z tých šiestich priorít úplne prvá priorita vašej vlády podľa vášho programového vyhlásenia. Aj pre nás je to priorita. To sú veci, ktoré sme pripravení podporiť, a preto ma zaujímalo, že ktoré veci chcete pripraviť a implementovať. Dal som si do vyhľadávača slovo inflácia a vyhodilo mi iba dve zmienky v celom programovom vyhlásení vlády. Prvá zmienka bola práve v tomto záväzku a v krátkodobej priorite, že vaša vláda bude pomáhať slabším príjmovým skupinám s infláciou. A potom už iba na jednom mieste, na druhom, a to je brzdenie potravinovej inflácie. No, len tá veta, žiaľ, je strašná, ktorá je s tým spojená: "Vláda posúdi možné opatrenia eliminujúce dosahy rastu cien potravín v spolupráci so všetkými zúčastnenými stranami od prvovýrobcov až po maloobchod." Nehnevajte sa, to je trošku málo. To je trošku málo, ak sú to jediné dve zmienky o inflácii, ktoré sú v tomto programovom vyhlásení vlády. Ak ste sa, pán predseda vlády, pred chvíľou pýtali, prečo to má robiť táto vláda, no preto, že ste si to dali do vášho programového vyhlásenia vlády. A keď ste si to tam dali, že chcete brzdiť, tak by bolo logické, že by ste povedali aspoň náznakovo aj ako. A potom som si povedal, dobre, však nemusí vláda hovoriť len o inflácii, môže hovoriť o vysokých cenách alebo cene, tak som si dal základ tohto slovo znovu do vyhľadávača. Našiel som 22-krát. Len, bohužiaľ, väčšinu, čo sa týka základu slova ceny, to znamená cen, je drahocenný čas, decentralizácia, rovnocennosť, koncentrácia, centrum a tak ďalej. A našiel som, žiaľ, iba jednu jedinú vec, ktorá sa týka pomoci domácností s vysokými cenami energií, a to konkrétne váš záväzok, že to vláda prehodnotí a že chce inak prerozdeliť, povedal by som, ťarchu týchto vysokých cien energií medzi firmy, domácnosti a štát. A to je problém, to je problém, pretože v tomto roku a obávam sa, že ani v budúcom, nebude schopná väčšina domácností znášať náklady, ktoré sú spojené s rastom týchto cien. My sme mesiace a mesiace vyjednávali s Európskou úniou o tom, že koľko percent domácností slovenských sa zmestí do tej kategórie energeticky zraniteľné domácnosti. 80 %, 80 % domácností. Potom som si povedal, dobre, možno som zle čítal to programové vyhlásenie vlády, a dal som si do vyhľadávača slovo pomoc. A prečítal som si vyjadrenia o adresnej pomoci, o pomoci MRK, o pomoci menšinám, prečítal som si o pomoci s výkonnostnými zmluvami s vysokými školami, o pomoci so systémovým monitorovaním výsledkov a dosahov sektora kultúry. Prečítal som si o pomoci pri odstraňovaní následkov požiaru v Banskej Štiavnici. To všetko je v poriadku. Prečítal som si päťkrát o humanitárnej pomoci v súvislosti s vojnovými konfliktmi alebo katastrofou v zahraničí, ale o pomoci našim domácnostiam aj zraniteľnými skupinám v konkrétnom som si prečítal iba v súvislosti s tým, že vláda prehodnotí túto pomoc. A keďže momentálne je nastavený systém pomoci domácnostiam v súvislosti s vysokými cenami energií tak, že každá domácnosť dostáva túto pomoc, tak prehodnotenie znamená len to, že chcete túto pomoc skrátiť. Toto nie je pre nás prijateľná cesta, určite nie v tomto roku. Upozorňujem, že to máte medzi krátkodobými prioritami. To znamená, sú to veci, ktoré chcete urobiť ešte do volieb, aspoň tak čítam dikciu programového vyhlásenia vlády a toto určite podporiť nechceme a ani nemôžeme. Na záver chcem povedať, že budeme pristupovať ku každému návrhu vašej vlády a vašich kolegov, pán predseda vlády, vecne. To znamená, vyhodnotíme, každý dobrý návrh podporíme. Ak s niečím nebudeme súhlasiť, povieme verejnosti aj vám, prečo sa nám ten návrh nezdá. Ale vaše programové vyhlásenie vlády z dôvodu toho, že tam nevidíme konkrétne opatrenia na pomoc najzraniteľnejším skupinám obyvateľstva ani v súvislosti s infláciou, hoci ste si to sami do toho programu dali ako vašu úlohu, nevidíme tam tieto riešenia, a preto sa pri hlasovaní o programovom vyhlásení vlády zdržíme.